Gy. Juhász, poslanec: (2008-11-27):
Jeden z predložených pozmeňujúcich návrhov je identický s pozmeňujúcim návrhom, ktorý som predniesol vlani pri prerokúvaní štátneho rozpočtu na rok 2008, ktorý ale Národná rada neschválila. Pričom vláda Slovenskej republiky sa vo svojom programovom vyhlásení zaviazala k vytvoreniu podmienok pre väčšie využívanie obnoviteľných zdrojov energie pri výrobe elektriny a tepla, ako aj využívanie biopalív v doprave a tento pozmeňujúci návrh sa týka tejto oblasti. 25. apríla 2007 prijala slovenská vláda Stratégiu vyššieho využívania obnoviteľných zdrojov energie v Slovenskej republike. Medzi konkrétnymi opatreniami bola aj plánovaná podpora 100 miliónov korún pre montáž slnečných kolektorov na domy a kotlov na biomasu pre domácnosti. Preto si dovoľujem predložiť prvý pozmeňujúci návrh, ktorý znie: „V kapitole Ministerstva hospodárstva Slovenskej republiky navrhujem v programe 07K Rozvoj priemyslu a podpora podnikania účelovo určiť sumu 3 mil. 319 000 eur na účelové dotácie domácnostiam na spolufinancovanie programu 07K0113 Programu vyššieho využívania biomasy a slnečnej energie v domácnostiach.“ Svoj návrh zdôvodňujem tým, čo som už povedal, že medzi konkrétnymi opatreniami v tejto stratégii vyššieho využívania obnoviteľných zdrojov energie v Slovenskej republike je 100 miliónov korún vyčlenených pre montáž slnečných kolektorov na domy a montáž kotlov na biomasu. Ide o podporu pre domácnosti, ktoré nie sú oprávnené čerpať zo štrukturálnych fondov Európskej únie, preto jediným riešením podľa tejto stratégie je vytvoriť Program vyššieho využívania biomasy a slnečnej energie v domácnostiach financovaný zo štátneho rozpočtu Slovenskej republiky. Dotácie by mali mať pridelené po splnení určitých kritérií, pričom podrobnosti programu budú upravené podľa tejto stratégie v smernici ministerstva hospodárstva o poskytovaní finančných prostriedkov zo štátneho rozpočtu. Celková výška finančných prostriedkov vyčlenených na jeden rok je podľa tejto stratégie 100 miliónov korún, t. j. približne 3 mil. 319 000 eur. V tejto Stratégii vyššieho využívania obnoviteľných zdrojov energie v Slovenskej republike sa ďalej píše, že bude potrebné, aby vláda pri príprave rozpočtov na rok 2008 a na nasledujúce roky vytvorila finančné rezervy pre podpory opatrení na využívanie obnoviteľných zdrojov energie. V odhade dopadov na verejné financie v tomto programe sa píše, že program vyššieho využívania biomasy a slnečnej energie si vyžiada zabezpečiť ročne 100 miliónov korún, t. j. 3 mil. 319 000 eur z kapitoly Ministerstva hospodárstva Slovenskej republiky. Preto tento môj prvý pozmeňujúci návrh rieši tento záväzok vlády. Druhý pozmeňujúci návrh sa týka kapitoly ministerstva výstavby a regionálneho rozvoja. Pozmeňujúci návrh znie: „Navrhujem uvoľniť z kapitoly Všeobecná pokladničná správa v prílohe č. 3 k zákonu 6 mil. 638 000 eur do rozpočtovej kapitoly č. 8 Ministerstva výstavby a regionálneho rozvoja Slovenskej republiky na program 017 Podpora rozvoja bývania, kde v programe 01701 výstavba a obnova bytového fondu navrhujem zvýšiť výdavky zo sumy 60 mil. 246 962 eur na sumu 63 mil. 565 962 eur a v programe 01705 Štátny fond rozvoja bývania navrhujem zvýšiť výdavky zo sumy 66 mil. 960 200 eur na sumu 70 mil. 279 200 eur na financovanie výstavby a obnovy bytového fondu. Zmeny vykonané v prílohe č. 3 sa premietajú do prílohy č. 4 Výdavky štátneho rozpočtu na realizáciu programov na rok 2009.“ Svoj návrh zdôvodňujem nasledovne, podľa programového vyhlásenia vlády, citujem: „Bývanie patrí k základných potrebám človeka. Súčasná situácia v oblasti bývania vykazuje veľké problémy, ktoré sa dotýkajú najmä mladých rodín, ktoré si zo svojich príjmov nedokážu v dostatočnej miere zabezpečiť vlastné bývanie. Byty, ktoré sa v súčasnosti stavajú, sú síce na vyššej kvalitatívnej úrovni, ale zároveň nie sú dostupné pre široké vrstvy obyvateľstva a najmä pre mladé rodiny. Pre túto skupinu obyvateľstva je nevyhnutné vytvárať podmienky na výstavbu menších nájomných bytov, tzv. štartovacie byty. Vláda podľa programového vyhlásenia vlády vytvorí podmienky na výstavbu nájomných bytov pre mladé rodiny vo vzťahu na možnosti štátneho rozpočtu.“ Toľko citát. V roku 2008 sa mnohé žiadosti obcí na výstavbu nájomných bytov pre mladé rodiny nemohli zrealizovať z dôvodu nedostatku finančných prostriedkov na poskytnutie dotácie obciam, pričom iba v Nitrianskom kraji sa táto chýbajúca suma blíži k 50 miliónom slovenských korún. Obce vo zvýšenej miere prejavujú záujem o výstavbu nájomných bytov, pričom pri dvojkoľajnom financovaní zo Štátneho fondu rozvoja bývania a z dotácie z ministerstva výstavby a regionálneho rozvoja sa v minulosti mohlo stať, že pri poskytnutí úveru zo Štátneho fondu rozvoja bývania chýbali prostriedky z ministerstva výstavby. Na budúci rok dochádza k zníženiu transferu zo štátneho rozpočtu na Štátny fond rozvoja bývania cca o 4,5 mil. eur, preto budúci rok sa môže zopakovať opačná situácia. Preto navrhujem zvýšiť výdavky pri obidvoch kapitolách, čo by pokrylo zvýšený záujem o výstavbu nájomných bytov, čo je v súlade s programovým vyhlásením vlády. Ešte by som poprosil pána spravodajcu, aby dal hlasovať o týchto dvoch pozmeňujúcich návrhoch zvlášť. Ďakujem pekne za pozornosť.